**Materská škola, Námestie odborárov 9, 93521 Tlmače**

**Prevádzkový poriadok**

**Vypracovala: Mgr. Eva Liptáková dňa: 6.7.2022**

**1.Identifikačné údaje**

Názov zariadenia: Materská škola

Adresa školy: Námestie odborárov 9 ,Tlmače

PSČ 935 21

Kontakt: telefón: 036/634 21 26

email: mslucik@mestotlmace.sk

[riaditelka.mslucik@mestotlmace.sk](mailto:riaditelka.mslucik@mestotlmace.sk)

Právna forma hospodárenia: Materská škola Tlmače, Námestie odborárov 9, Tlmače je

právnickou osobou v zmysle

Zriaďovacej listiny č.12/2014 zo dňa: 30.12.2014 vydanej mestom Tlmače

Prevádzkovateľ: Materská škola

Štatutárny zástupca : Mgr. Eva Liptáková, riaditeľka MŠ

IČO: 37961489

DIČ: 2021773600

Druh zariadenia: Materská škola s celodennou výchovnou starostlivosťou

Prevádzkový poriadok MŠ na Námestí odborárov 9, 93521 Tlmače bol vypracovaný v zmysle zákona vydaný v súlade:

* so zákonom č.355/2007 Z.z. o ochrane a, podpore a rozvoji verejného zdravia a o zmene a doplnení niektorých zákonov,
* s vyhláškou MZ SR č. 527/2007 Z.z. O podrobnostiach a požiadavkách na zariadenie pre deti a mládež,
* s vyhláškou MŽP SR č. 532/2002 Z.z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie,
* so zákonom č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov,
* so zákonom č. 245/2008 Z.z. O výchove a vzdelávaní / školský zákon / a o zmene a doplnení niektorých zákonov v znení neskorších predpisov,
* Vyhláška č. 541/2021 Z. z. Vyhláška Ministerstva školstva, vedy, výskumu a športu Slovenskej republiky o materskej škole

1. **Základná charakteristika**

**Druh zariadenia:** Materská škola s celodennou výchovnou starostlivosťou

Materská škola, Námestie odborárov 9, 93521 Tlmače je prevádzkovaná v dvoch účelových budovách prepojených spojovacou prestrešenou chodbou. Zabezpečuje výchovu a vzdelávanie detí predškolského veku spravidla od 2 do 6 rokov a detí s odloženou povinnou školskou dochádzkou.

Školský dvor je vybavený detskými preliezačkami, hojdačkami, pieskoviskami a vysadený množstvom stromov a kríkov.

Celková plocha areálu je 7330 m, plocha dvora 4520m, plocha zastavaných budov 1560m, plocha chodníkov 1520 m. Areál materskej školy nie je prístupný verejnosti.

V dolnej budove sú umiestnené tri miestnosti na edukáciu , jedna na prízemí, kde je aj spálňa, jedáleň a výdajňa stravy, kuchynka, malá telocvičňa, umyváreň a sklady, izolačná miestnosť, šatňa pre upratovačku. Na poschodí sú dve miestnosti na prevádzku edukačného procesu, dve spálne určené na odpočinok detí, izolačná miestnosť, sklady, WC, dve umyvárne, miestnosť pre upratovačku. Z tried na prízemí je vchod na terasy, ktoré sú prekryté.

V hornej budove sú na prízemí umiestnené dve miestnosť na edukačnú činnosť s príslušenstvom, spálňa, izolačná miestnosť, soľná izba ( mimo prevádzky ), telocvičňa, jedáleň pre deti. Na poschodí sa nachádza relaxačná miestnosť spojená s telocvičňou.

V hospodárskej časti sa nachádza kuchyňa, aj so skladmi, pracovná miestnosť pre školníka, kancelária vedúcej ŠJ, riaditeľky školy. V pivničných priestoroch pod hospodárskou časťou budovy je kotolňa, ktorá je od 15.11.1997 mimo prevádzky.

Celková kapacita materskej školy je 105 detí s možnosťou navýšenia podľa potreby.

Priestorové usporiadanie a funkčné členenie budovy zodpovedá zdravotnému stavu, stupňu psychosomatického vývoja a celkovému telesnému stavu detí. Materská škola zabezpečuje výchovu a vzdelávanie deťom vo veku spravidla od dva a pol do šesť rokov a deťom s odloženou povinnou školskou dochádzkou / veková skupina 6 až 7 ročných/ detí . Umožňuje voľné hry detí, oddych, osobnú hygienu s otužovaním, zdravotné cvičenia , čím je zabezpečená funkčná nadväznosť jednotlivých priestorov a ich samostatná prevádzka bez vzájomného rušenia.

1. **Organizácia režimu dňa a výchovno-vzdelávacej činnosti**

Výchovno-vzdelávacia činnosť v materskej škole pozostáva z ustálených foriem denných činností. V týchto formách sa vzhľadom na optimálny biorytmus a zdravú životosprávu dieťaťa predškolského veku uspokojujú rozmanité potreby a záujmy.

Prevádzka v materskej škole po dohode s rodičmi alebo zákonnými zástupcami a po súhlase zriaďovateľa začína od 6:30 hod. a trvá do 16:30 hod.

Usporiadanie denných činností, pravidelne sa opakujúcich je súčasťou denného poriadku. Denný poriadok je dostatočne pružný, reaguje na potreby a záujmy detí pre jednotlivé triedy. Výchova a vzdelávanie sa v materskej škole uskutočňuje prostredníctvom nasledovných foriem denných činností:

• hry a činnosti podľa výberu detí,

• zdravotné cvičenie,

• vzdelávacia aktivita,

• pobyt vonku,

• činnosti zabezpečujúce životosprávu (osobná hygiena, stravovanie, odpočinok)..

**Hry a činnosti podľa výberu detí** sú spontánne alebo učiteľkou navodzované hry. Ich súčasťou je dopoludnia aj ranný filter prípadne aj ranný kruh. Hry a činnosti podľa výberu detí sú zaraďované ako samostatná organizačná jednotka počas prichádzania detí do materskej školy a odchádzania popoludní. Súbežne s nimi sa môžu uskutočňovať aj vzdelávacie aktivity. Pri navodzovaní obsahu hier a činností podľa výberu detí sa kladie dôraz na uplatňovanie ich individuálnych záujmov a potrieb. **Zdravotné cvičenie** sa realizuje každý deň v určitom čase zásadne pred jedlom (spravidla pred desiatou) s podmienkou dodržiavania hygienických zásad (vo vyvetranej miestnosti, prípadne vonku). Patrí k vopred plánovaným činnostiam. Môže sa zaradiť aj viackrát v priebehu dňa a môže sa realizovať tak v interiéri (herňa, telocvičňa), ako aj v exteriéri materskej školy (školský dvor, terasa, ihrisko a.i.).

**Vzdelávacie aktivity** sú aktivitami vzťahujúcimi sa na sprostredkovanie plánovaných vzdelávacích obsahov jednotlivých vzdelávacích oblastí. V rámci vzdelávacích aktivít sa vytvára nosný priestor na postupné dosahovanie výkonových štandardov. Vzdelávacie aktivity sa zaraďujú ako samostatná organizačná jednotka alebo môžu byť súčasťou všetkých ostatných denných činností. Sú realizované ako individuálne, skupinové alebo frontálne aktivity detí. Časové trvanie vzdelávacej aktivity musí rešpektovať schopnosti a potreby detí, ich vývinové osobitosti a zákonitosti psychohygieny.

**Pobyt vonku** plní okrem pedagogickej a rekreačnej aj významnú zdravotnú funkciu. Súčasťou pobytu vonku sú najmä spontánne pohybové aktivity, voľné hry podľa výberu detí a vychádzka mimo areálu materskej školy. V rámci pobytu vonku môžu byť zaradené aj vzdelávacie aktivity a zdravotné cvičenie tak, aby bol ponechaný dostatok času na spontánne hry a pohybové aktivity detí. Realizuje sa každodenne, skrátiť, či úplne vynechať sa môže len z dôvodu mimoriadne nepriaznivých meteorologických podmienok. Ak sa pobyt vonku skráti alebo nerealizuje, je potrebné zabezpečiť podmienky na pohybovú aktivitu detí v triede alebo telocvični (ak ju materská škola má).

**Činnosti zabezpečujúce životosprávu** Stravovanie detí sa zabezpečuje v pevne stanovenom čase, pričom sa odporúča dodržať trojhodinový interval medzi podávanými jedlami (desiata, obed, olovrant). Čas podávania jedla sa stanovuje podľa podmienok prevádzky materskej školy.

**Odpočinok** sa zaraďuje po obede, pričom jeho trvanie závisí od potrieb detí. Ležadlá musia byť zdravotne nezávadné. Minimálne trvanie odpočinku je 30 minút. Odpočinok v jednotriednej materskej škole, ako aj vo vekovo heterogénnych triedach, sa diferencuje podľa potrieb detí. Nesmie sa narúšať realizáciou krúžkovej činnosti. Všetky formy denných činností detí usmerňujú kvalifikované učiteľky pre predprimárne vzdelávanie.

Organizácia výchovno-vzdelávacej činnosti v materskej škole je charakteristická flexibilitou striedania spontánnych a riadených činností. Formy denných činností sa realizujú súbežne alebo ako samostatné organizačné jednotky. Usporiadanie denných činností spracúva materská škola vo forme denného poriadku, ktorý:

• zabezpečuje vyvážené striedanie spontánnych hier a riadených činností,

• vytvára dostatočný priestor pre individuálne potreby a záujmy detí,

• zabezpečuje dodržiavanie zásad zdravej životosprávy (pravidelné stravovanie, dostatočný pobyt na čerstvom vzduchu, dostatočná pohybová aktivita a odpočinok).

**DENNÝ PORIADOK**

|  |  |
| --- | --- |
| **Hry a činnosti podľa výberu detí, zdravotné cvičenie** | **6:30 – 8:50** |
| **Hygiena a desiata** | **8:30 – 9:00**  **8:50 – 9:20** |
| **Vzdelávacie aktivity** | **9:00 – 9:50** |
| **Pobyt vonku** | **10:00 – 11:50** |
| **Obed a odpočinok** | **11:30 – 14:00**  **12:00 – 14:30** |
| **Olovrant** | **14:30 – 15:00** |
| **Vzdelávacie aktivity** | **15:00** |
| **Krúžkové činnosti, hry a činnosti podľa výberu detí** | **15:30** |

Deti sú vedené k dodržiavaniu zásad osobnej hygieny individuálne, podľa potreby. Pravidelne sa osobná hygiena uskutočňuje pred jedlom, po pobyte vonku a po popoludňajšom odpočinku.

V rámci denného poriadku je vyčlenený dostatočný čas na pobyt detí vonku. Za jeho dodržiavanie je zodpovedný pedagogický zamestnanec, ktorý má službu, tento zodpovedá aj za bezpečnosť detí. Okrem pobytu vonku sa využívajú aj telovýchovné aktivity medzi jednotlivými činnosťami a každý deň sú realizované ranné cvičenia vo vyvetranej herni alebo v telocvični, ktoré pomáhajú deťom utvárať návyk na pravidelné cvičenie a radosť z pohybu.

**Preberanie detí:**

Ranné preberanie detí zabezpečuje určený pedagogický zamestnanec podľa časového zadelenia učiteliek v MŠ v triede č. 1 na prízemí za prítomnosti rodiča alebo osoby, ktorá dieťa do zariadenia priviedla.

Prijíma len deti, u ktorých po vykonaní ranného filtra nezistila známky akútneho ochorenia. Ak sa pri rannom filtri zistia príznaky ochorenia, dieťa môže prijať len na základe odporučenia od ošetrujúceho lekára.

V zbernej triede je učiteľka od 6:30hod do 7:00 hod. O 7:00 hod si učiteľky z ostatných tried prídu prevziať deti do zbernej triedy. Táto trieda slúži ako zberná aj popoludní. Od 16:00 hod. do 16:30 hod

Učiteľ materskej školy má ustanovené právo a v záujme ochrany zdravia všetkých detí prijatých do materskej školy aj povinnosť, odmietnuť prebrať dieťa, ak zistí, že nie je zdravotne spôsobilé na pobyt v materskej škole. Podľa § 24 ods. 6 zákona č. 355/2007 Z. z. o ochrane , podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“) je dieťa spôsobilé na pobyt v materskej škole vtedy, ak:

- je zdravotne spôsobilé na pobyt v materskej škole,

- neprejavuje príznaky prenosného ochorenia a

- nemá nariadené karanténne opatrenie.

**Ranný filter:**

Za pravidelné vykonávanie ranného filtra je zodpovedná učiteľka, ktorá preberá dieťa ráno v triede.

Pri vykonávaní „ranného filtra“ učiteľka materskej školy pohľadom skontroluje oči, uši, nos a viditeľné časti kože a vyzve dieťa aby zakašlalo. Učiteľka dieťa odmietne prevziať do materskej školy, ak:

- má oči výrazne lesklé alebo červené, s hnisavým výtokom („karpinami“),

- mu z uší vyteká tekutina a je zaschnutá na ušnici,

- mu z nosa vyteká hustá skalená tekutina, okolie nosa má červené, podráždené,

- má na tvári alebo na končatinách zapálené, hnisajúce miesta a miesta aj s chrastami,

- má intenzívny dusivý kašeľ alebo výrazný vlhký produktívny kašeľ.

Ak dieťa tieto príznaky nemá, učiteľka dieťa od zákonného zástupcu prevezme.

Skutočnosť, že sú všetky deti na pohľad v poriadku zapíše učiteľka do tlačiva s názvom ranný filter.

Ak sa prejaví niektorý z príznakov u dieťaťa počas dňa, dieťa je ihneď ako je to možné izolované od ostatných detí, je kontaktovaný zákonný zástupca, alebo ním splnomocnená iná osoba, ktorá si musí prísť dieťa z MŠ vyzdvihnúť.

**Organizácia v šatni:**

Každé dieťa má svoju skrinku na odkladanie svojich osobných vecí.. Do skriniek rodičia neodkladajú jedlo, ovocie ani sladkosti. Do vnútorných priestorov vchádzajú rodičia v návlekoch. Pri prezliekaní a odkladaní vecí do skrinky vedú rodičia v spolupráci s učiteľkami deti k samostatnosti a poriadkumilovnosti. Učiteľka dohliadne, aby sa deti obliekali a vyzliekali postupne, aby v zimných mesiacoch nedochádzalo k prehriatiu detí a tým k ich chorobnosti.Za úpravu a estetickú úpravu šatne zodpovedajú učiteľky tried a za čistotu zodpovedá poverený prevádzkový zamestnanec.

Do šatne majú prístup rodičia. Za uzamknutie vchodu zodpovedá určený prevádzkový zamestnanec.

V čase mimoriadnej situácie, núdzového stavu alebo výnimočného stavu môže Ministerstvo školstva, vedy, výskumu a športu SR, zriaďovateľ alebo príslušný regionálny úrad vydať usmernenie k preberaniu a odovzdávaniu dieťaťa v materskej škole, ktoré s cieľom zvýšiť ochranu zdravia všetkých detí ale aj zamestnancov materských škôl, zabezpečiť plynulosť výchovno-vzdelávacej činnosti a udržať prevádzku materskej školy čo najdlhšie obdobie, upraví preberanie a odovzdávanie detí v materskej škole.

O spôsobe preberania, odovzdávania detí a pohybu rodičov po objekte sú rodičia informovaní piktogramami na vchodových dverách do šatne a prostredníctvom oznamov na nástenkách, vstupných bráničkách a svojimi triednymi učiteľkami.

**Organizácia v umyvárni:**

Každé dieťa má svoj vlastný uterák, hrebeň, a umelý pohár na pitie, všetko označené menom alebo značkou. Za pravidelnú výmenu uterákov, čistenie hrebeňov, suchú podlahu a hygienu umyvárne zodpovedá určený prevádzkový zamestnanec. Deti sa v umyvárni zdržiavajú len za prítomnosti učiteľky, ktorá ich učí základným hygienickým návykom a sebaobsluhe. Za celkovú organizáciu detí v umyvárni, uzatvorenie vody, spláchnutie WC a dodržanie príslušných hygienických, zdravotných a bezpečnostných predpisov zodpovedá službukonajúca učiteľka a upratovačka, ktorá má zverenú danú triedu. Teplota v umyvárni je temperovaná na 24C.

V čase mimoriadnej situácie, núdzového stavu alebo výnimočného stavu môže Ministerstvo školstva, vedy, výskumu a športu SR, zriaďovateľ alebo príslušný regionálny úrad vydať usmernenie k používaniu papierových utierok, namiesto uterákov. Vtedy si deti utierajú ruky do jednorázových utierok, ktoré majú v zásobníku umiestnenom v ich dosahu.

**Organizácia v spálni:**

Každé dieťa má v miestnosti upravenej na odpočinok svoje lôžko s posteľnou bielizňou. Miestnosť je dobre vetraná, počas odpočinku nepriamo. Dieťa sa pred spaním prezlieka do pyžamka, ktoré má z domu. Rodičia ho perú jedenkrát do týždňa. Oblečenie si ukladajú na stoličku v triede, v obuvi prejdú do spálne, kde si ju uložia vedľa lôžka. V letných mesiacoch sa deti prikrývajú iba s návliečkou. Učiteľka dbá o to, aby deti boli prikryté. Individuálne pristupuje k deťom, ktoré nepociťujú potrebu spánku. Staršie deti si po odpočinku ležadlo samé upratujú. Deťom v najstaršej vekovej skupine sa odpočinok počas roka postupne skracuje. Voľný čas sa využíva na oddychové aktivity. Po odpočinku dá spálňu do poriadku určený prevádzkový zamestnanec, ktorý je zodpovedný aj za prezliekanie posteľnej bielizne. Posteľnú bielizeň majú deti z domu. Teplota spálne sa sleduje na nástennom teplomere a je temperovaná na 22C. Na jedno ležadlo je vyčlenená plocha 1,7m2

Paplóny a vankúše prinesú rodičia z domu a berú si ich 2x ročne domov oprať. Cez vianočné prázdniny a v lete. Prípadne vtedy, ak sa dieťa pociká.

Obliečky a plachty berú domov oprať raz za dva týždne.

V čase mimoriadnej situácie, núdzového stavu alebo výnimočného stavu môže Ministerstvo školstva, vedy, výskumu a športu SR, zriaďovateľ alebo príslušný regionálny úrad vydať usmernenie k výmene posteľného prádla v intervale raz za týždeň, spravidla každý piatok.

**Pobyt detí vonku:**

V záujme zdravého psychosomatického rozvoja dieťaťa sa pobyt vonku realizuje každý deň. Výnimkou sú nepriaznivé klimatické podmienky. Pedagogickí zamestnanci musia klimatické podmienky sledovať a musia vyhodnotiť a zvážiť, či pobyt vonku uskutočnia a ak áno, tak kde a akým spôsobom. Pobyt detí vonku môže byť skrátený alebo vynechaný pri mimoriadne nepriaznivých meteorologických podmienkach, ktorými sú silný vietor, víchrica, prudký dážď, mokré sneženie a teploty pod – 10stupňov, alebo pri nadmernom znečistení ovzdušia. V jarných a letných mesiacoch sa pobyt vonku upravuje vzhľadom na intenzitu slnečného žiarenia a zaraďuje sa 2 krát počas dňa, v dopoludňajších a odpoludňajších hodinách. Pobyt vonku sa realizuje premyslene a plánovite tak, aby bol pre detí zaujímavý a príťažlivý. Súčasťou pobytu vonku sú pohybové, relaxačné, športové, poznávacie aktivity detí, vychádzky a edukačné aktivity, loptové hry, hudobno-pohybové hry, pobyt detí na pieskovisku a iné činnosti.

Počas pobytu detí vonku učiteľky zabezpečujú deťom plnohodnotnú organizovanú činnosť. Zvýšenú pozornosť venujú deťom pri dodržiavaní požiadaviek bezpečnosti a ochrany ich zdravia v zmysle príslušných všeobecných záväzných právnych predpisov a pokynov riaditeľky materskej školy.

Počas pobytu vonku, ktorého súčasťou môže byť aj vychádzka, zodpovedá

a) jeden učiteľ materskej školy a podľa potreby aj ďalší zamestnanec materskej školy za najviac 1. 21 detí triedy pre deti vo veku dva roky až šesť rokov,

2. 21 detí triedy pre deti vo veku štyri roky až päť rokov alebo

3. 22 detí triedy pre deti vo veku päť rokov až šesť rokov,

b) jeden učiteľ materskej školy a ďalší zamestnanec materskej školy za triedu pre deti

1. vo veku dva roky až tri roky,

2. vo veku tri roky až štyri roky alebo

3. so zdravotným znevýhodnením bez ohľadu na ich vek.

Pri činnostiach, ktoré si vyžadujú zvýšený dozor, riaditeľ zabezpečí ďalšieho zamestnanca materskej školy, ktorý spolu s učiteľom materskej školy zodpovedá za bezpečnosť detí.

1. **Opatrenia pri prejavoch akútneho ochorenia dieťaťa počas pobytu v zariadení**

Ak sa u dieťaťa počas dňa prejavia príznaky akútneho ochorenia, je povinnosťou pedagogického zamestnanca dieťa umiestniť v izolačnej miestnosti, resp. izolovať dieťa od ostatných detí, zabezpečiť nad ním dohľad a bez meškania informovať zákonného zástupcu dieťaťa. **Ak pre dieťa, ktoré prejavuje známky akútneho ochorenia nepríde zákonný zástupca, ale ním splnomocnená osoba, musí byť táto osoba plnoletá.** Súčasťou každej triedy je miestnosť, ktorú pedagogickí zamestnanci využívajú ako izolačnú miestnosť.

V čase mimoriadnej situácie, núdzového stavu alebo výnimočného stavu môže Ministerstvo školstva, vedy, výskumu a športu SR, zriaďovateľ alebo príslušný regionálny úrad vydať usmernenie k izolačným miestnostiam. V tom prípade máme vytvorené 2 izolačné miestnosti, ktoré sú vzdialené od tried. V dolnom pavilóne je izolačná miestnosť v prázdnej triede ( táto trieda sa nevyužíva) a v hornom pavilóne je izolačná miestnosť v relaxačnej miestnosti, ktorá sa tiež v čase mimoriadnej situácie a núdzového stavu nepoužíva.

**Postup pri výskyte prenosného parazitárneho ochorenia v predškolskom zariadení:**

* Pri akomkoľvek podozrení učiteľky na možný výskyt vší ( dieťa sa škrabe, je nekľudné, nesústredené, pohľadom, prezeraním vlasovej časti hlavy) oznámi túto skutočnosť vedeniu materskej školy a rodičovi ( zákonnému zástupcovi ) dieťaťa.
* Do príchodu rodiča ( zákonného zástupcu ) dieťa izoluje od kolektívu.
* Učiteľka dohliadne, aby vrchný odev ( hlavne čiapky, šály ), osobná a posteľná bielizeň, hrebene a ďalšie predmety, s ktorými prišla hlava dieťaťa podozrivého zo zavšivavenia do styku, neboli spoločne uložené ( v šatni, na vešiakoch a pod.) s odevmi a predmetmi ostatných detí, príp. aby ich iné deti nepoužívali.
* Učiteľ rodičovi ( zákonnému zástupcovi ) odporučí navštíviť príslušného obvodného pediatra za účelom potvrdenia diagnózy zavšivavenia a podľa jeho pokynov zabezpečiť odvšivavenie dieťaťa. Zároveň ho požiada posteľnú a osobnú bielizeň dieťaťa vyvariť príp. vyprať pri vysokých teplotách, dôkladne vysušiť a vyžehliť.
* Pokiaľ pranie posteľnej bielizne a iného prádla zabezpečuje príslušné zariadenie, je nutné ho vyvariť, vyprať pri vysokej teplote, vysušiť a vyžehliť. Dezinsekcii je nutné podrobiť aj predmety, ktoré prišli do styku s vlasovou časťou hlavy ( hlavne hrebene), a to vyvarením, resp. postriekaním prípravkom BIOLIT na lezúci hmyz.
* Vedenie materskej školy zabezpečí informovanie všetkých rodičov ( prostredníctvom oznamu na nástenkách, alebo cez messenger), že v materskej škole sa vyskytli vši. Zároveň budú rodičia informovaní, že učiteľky materskej školy, s cieľom zabrániť ďalšiemu šíreniu sa tohto ochorenia a v súlade s regionálnym úradom verejného zdravotníctva odsúhlaseným prevádzkovým poriadkom materskej školy, budú v detských kolektívoch vykonávať preventívne opatrenia. Vedenie materskej školy tiež požiada rodičov o súčinnosť, tzn. aby taktiež priebežne  kontrolovali vlasy u svojich detí.
* Učiteľka v detskom kolektíve následne vykonáva preventívne opatrenia, a to priebežným sledovaním charakteristických prejavov možného výskytu vší u ďalších detí, pričom v rámci ranného filtra deťom vhodným spôsobom prezrie aj vlasovú časť hlavy.
* Dieťa bude opätovne prevzaté do materskej školy, LEN s lekárskym potvrdením, na ktorom bude pediatrom uvedené, že hlava dieťaťa je čistá a dieťa je odvšivené.
* Všetky hnidy z hlavy ( aj odumreté ) musia byť vyčesané, inak nebude dieťa prijaté do MŠ.
* Materská škola využíva pri detekcii vší a hníd elektrický hrebeň, ktorý zvukom detekuje výskyt hníd a vší. Slabým elektrickým výbojom živé vši a hnidy usmrtí. Po každom použití hrebeňa je očistený dezinfekčným obrúskom, a tým nie je možné vši prenášať z hlavy na hlavu.

**Hygiena pedagogického procesu**

Zabezpečená je správnym normovaním fyzickej a psychickej záťaže detí a vhodným denným režimom. Zrýchlenie obnovy výkonnosti počas práce zabezpečujú pedagógovia vystriedaním jednej činnosti druhou, aby sa zaťažovali iné orgány , systémy a oblasti centrálnej nervovej sústavy. Ide o krátke odvedenie pozornosti, napr. dychovými cvičeniami, pretiahnutím svalstva, zmenou postoja, činnosti a pod.

Riaditeľka zabezpečí pedagogickým zamestnancom a odborným zamestnancom v pracovnom čase preventívne psychologické poradenstvo najmenej jedenkrát ročne.

**Prevencia vzniku a šírenia prenosných/ infekčných/ ochorení**

Je prvoradou úlohou v ochrane zdravia detí materskej školy. K základnému opatreniu, ktoré je zamerané na zamedzenie prenosu infekčného ochorenia do školy, patrí : zabezpečiť oddelenie dieťaťa, ktoré počas dňa prejavuje príznaky akútneho ochorenia od ostatných detí, zabezpečiť nad ním nepretržitý dohľad a bez meškania informovať zákonného zástupcu dieťaťa. Na rozdiel od potvrdenia o zdravotnej spôsobilosti, ktoré zákonný zástupca predkladá spolu so žiadosťou, písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie, podľa § 24 ods. 8 zákona č. 355/2007 Z. z. predkladá zákonný zástupca materskej škole až po prijatí dieťaťa, a to:

- pred prvým vstupom dieťaťa do materskej školy a

- vždy po neprítomnosti dieťaťa v materskej škole dlhšej ako päť kalendárnych dní.

Toto písomné vyhlásenie sa v praxi nazýva aj ako „vyhlásenie o bezinfekčnosti alebo o bezpríznakovosti“. Vyhlásenie o bezinfekčnosti (o bezpríznakovosti) podľa § 24 ods. 8 zákona č. 355/2007 Z. z. nesmie byť staršie ako jeden deň; môže mať podobu, ako je uvedené v prílohe č. 1 vyhlášky MZ SR č. 526/2007 Z. z., ktorou sa ustanovujú podrobnosti o požiadavkách na zotavovacie podujatia.

Na vytvorenie hygienicky vyhovujúceho prostredia sa denne vykonáva sanitácia, teda upratovanie navlhko, vrátane ochrannej dezinfekcie prostredia.

**Stravovanie detí a zamestnancov materskej školy**

Stravovanie detí je zabezpečeného zariadenia spoločného stravovania pri materskej škole Tlmače v súlade s denným poriadkom. Za kvalitu a predpísané množstvo stravy zodpovedá vedúca zariadenia spoločného stravovania, za pitný režim detí pedagogickí zamestnanci. Režim stravovania zodpovedá zdravotnému stavu a fyzickej záťaži detí a časový odstup medzi jednotlivými jedlami je najviac tri hodiny. Deťom dochádzajúcim do materskej školy na celý deň je zabezpečené podávanie desiaty, obeda a olovrantu. Deťom dochádzajúcim len na dopoludňajšie hodiny je zabezpečené podávanie desiaty a ak je dieťa prítomné aj v čase obeda, tak aj obeda. Desiata, obed a olovrant sa podáva podľa harmonogramu vydávania stravy. Zároveň obedujú aj pedagogický zamestnanci . Striedajú sa pri deťoch, ranná je pri deťoch a učiteľka na popoludnie obeduje. Potom sa vystriedajú. Strava sa vydáva v dvoch budovách. V dolnej budove sa vydáva v jedálni , ktorá je zriadená na tento účel. Zamestnanci spoločného stravovania naberú polievku, a potom priebežne naberajú druhé jedlo pri prenosnom vozíku. Deti obedujú na dve zmeny. Najprv jedia deti od 2,5 rokov – 5 rokov, po nich jedia deti staršie – 5 – 7 ročné. V hornej budove deti obedujú v samostatnej jedálni, obed im roznáša pracovníčka zariadenia spoločného stravovania. Deti sú vedené k k správnym stravovacím návykom a kultúre stolovania. Majú pripravené príbory /staršie deti/ a servítky ku každému jedlu. Do jedálneho lístka sú vpisované energetické a základné nutričné údaje o podávanej strave, jedálny lístok je pre informáciu rodičov vyvesený v každej šatni detí a na webovej stránke školy, aby boli rodičia včas a pravidelne informovaní o podávanej strave. Na pitný režim sú zabezpečené nápoje, pitná voda a čaj. Všetko pripravené hygienicky vyhovujúcim spôsobom. Za ponuku je zodpovedný pedagogický zamestnanec.

Ak je zamestnanec vyhlásený z obeda a prinesie si obed vo svojich nádobách môže si ho preložiť na zamestnanecký riad, ktorý je pre zamestnancov vyčlenený a zje si ho v priestoroch na to určených. Ak sa zamestnanec nemôže stravovať v školskej jedálni zo zdravotných dôvodov, musí priniesť vedúcej ŠJ potvrdenie od lekára – špecialistu.

**Vykurovanie**

Materská škola má vykurovanie zabezpečené firmou Tlmačská energetická s.r.o. Kúrenie je nastavené tak, aby teplota vzduchu zodpovedala hygienickým podmienkam na prostredie materskej školy: herňa a spálňa 22 stupňov, umyváreň a toalety 24 stupňov, na chodbách je teplota nižšia o 2 stupne.

V prípade, ak by teplota v triedach, v ktorých sa vykonáva činnosť dlhšie ako 4 h., klesla pod 18 stupňov, nemožno materskú školu prevádzkovať. Každý odklon od režimu tepla hlási riaditeľka dodávateľovi tepla.

Odporúča sa pravidelné vetranie nárazovo aspoň jeden krát za hodinu alebo zabezpečiť nepriame vetranie hernej miestnosti. Vetranie v spálni zabezpečuje prevádzkový zamestnanec pred časom odpočinku detí a krátko po ňom. V teplom období môžu byť okná otvorené stále. Krátke vetranie s rýchlou výmenou vzduchu je účinné. Vetraním sa zabráni znečisteniu ovzdušia, prípadne mikróbnemu znečisteniu prostredia.

Na predchádzanie nadmernej statickej záťaže sa v materskej škole využíva striedanie statických a pohybových činností počas dennému režimu dňa.

**Školský nábytok**

Svojimi rozmermi a tvarom musí dieťaťu umožňovať pohodlnú a premenlivú polohu. Pri stolových činnostiach musí mať dieťaťa dostatočné oporné plochy a podporu

proti zakriveniu driekovej časti chrbtice. Učiteľka si musí všímať a upozorňovať deti na nesprávny spôsob sedenia a nevhodnú polohu pri činnosti. Dieťa má sedieť tak, aby vzdialenosť prednej hrany sedadla k priľahlej hrane pracovnej dosky bola nulová alebo sedadlo zasunuté 2-3 cm pod pracovnú dosku. Taktiež zabezpečí správny výber miesta ľavorukému dieťaťu či deťom so zdravotným znevýhodnením.

**Zabezpečenie dostatočného množstva pitnej vody**

Materská škola je zásobovaná vodou z verejného vodovodu v dostatočnom množstve. Na jedno dieťa pripadá najmenej 60 litrov vody, čo je možné dokladovať spotrebou pitnej vody v zariadení podľa merača. Teplá voda sa pripravuje pomocou elektrického ohrievača. Pre deti je dostupná pomocou miešacej batérie, ktorú obsluhuje školník. Namiešaná voda nedosahuje teplotu 45 stupňov Celzia. Kontrola kvality vody sa nezabezpečuje, pretože sme pripojení na verejný vodovod.

Pri každej triede je pre deti samostatná miestnosť – umyváreň, toalety, dispozične riešená v zmysle legislatívy. Počet umývadiel a toaletných mís zodpovedá požiadavke- na 5 detí 1 umývadlo a 1 detská toaletná misa. Deti majú prístup len k už zmiešanej vode.

Dávky pitného režimu pri hlavnom a doplnkovom jedle zabezpečuje školská jedáleň. Pitná voda pre zamestnancov je zabezpečená samostatne alebo z vodovodu.

**Čistota a údržba priestorov materskej školy**

Opatrenia preventívneho charakteru:

* zamerané na zamedzenie prenosu infekčného ochorenia do zariadenia/ dodržiavanie proti epidemických opatrení, ktoré nariaďuje regionálny úrad verejného zdravotníctva v ohnisku nákazy vydaným rozhodnutím alebo opatrením /
* vlastné proti epidemické opatrenia

Na vytvorenie hygienicky vyhovujúceho prostredia je vo všetkých prevádzkových priestoroch vykonávaná pravidelná základná sanitácia.

Na upratovanie sa používajú roztoky čistiacich prípravkov v koncentráciách odporúčaných výrobcami, ktoré sa pripravujú v teplej vode a ktoré nie sú zaradené medzi nebezpečné látky a nebezpečné prostriedky. Za nákup správnych čistiacich prostriedkov zodpovedá riaditeľka materskej školy. Pri upratovaní sa používajú klasické ručné pomôcky, umývacie a čistiace nástroje, ktoré sú triedené v sklade podľa účelu. Každá upratovačka má svoje čistiace pomôcky uložene vo svojom sklade. Má ich roztriedené a rozmiestnené. Iné používa na WC, iné na podlahy, steny a nábytok, iné na hračky.

Pomôcky na upratovanie, čistiace a dezinfekčné prípravky sú uložené v sklade čistiacich potrieb **mimo dosahu detí** a za ich uloženie zodpovedá upratovačka. Použité pomôcky na upratovanie sa po použití dezinfikujú a sušia mimo priestorov pre deti. Pri umývaní podláh a plôch sa používajú dve vedrá, v jednom sa handra namáča buď do čistiaceho alebo do dezinfekčného roztoku a  do druhého sa žmýka.

**Frekvencia upratovania**

**Denne** sa upratujú na vlhko s použitím čistiacich prípravkov tri- až štyrikrát podlahy tried, šatní, chodieb, schodíšť, vrátane zábradlí. Ďalej sa na vlhko utierajú detské kútiky, kryty na radiátoroch, kľučky dvier. Denne sa utierajú navlhko podlahy v spálni. Poverená je upratovačka na svojom pridelenom úseku. S použitím dezinfekčného prostriedku sa denne umývajú umyvárne, WC, a šatne po ich dôkladnom mechanickom očistení. Podľa potreby sa vynášajú odpadky, najmenej raz za deň, a po odchode detí domov sa umývajú odpadkové koše.

**Týždenne** sa umývajú obklady, olejové nátery, poháre na pitný režim, hrebene, hračky, drevené časti ležadiel. Týždenne sa menia uteráky a pyžamká. Toto zabezpečuje pedagogický pracovník v piatok, pri odchode detí domov. V pondelok si deti uteráky a pyžamká z domu prinesú a uložia na svoje miesto.

**Mesačne** sa čistia koberce a čalúnenia mokrou cestou, perú sa textilné hračky , vysávajú sa matrace. Jedenkrát za 14 až 21 dní sa mení posteľná bielizeň.

**Štvrťročne** sa perú záclony, závesy, čistia sa žalúzie.

**Polročne** sa ošetruje a leští nábytok, umývajú sa okná a svietidlá.

Na dezinfekciu zariadení sa používajú chemické dezinfekčné látky na báze chlóru, ich príprava a aplikácia sa vykonáva podľa návodu výrobcu. Dezinfekcia sa vykonáva vždy po dôkladnom mechanickom očistení navlhko. Upratovačky sú poučené pracovať podľa návodu na prípravkoch. Za dodržiavanie čistoty podľa harmonogramu zodpovedá riaditeľka zariadenia.

**Ohnisková dezinfekcia:**

Vykonáva sa v prípade výskytu prenosného ochorenia, nariaďuje a kontroluje ju orgán verejného zdravotníctva. Môže sa vykonávať aj na pokyn ošetrujúceho lekára.

V čase mimoriadnej situácie, núdzového stavu alebo výnimočného stavu môže Ministerstvo školstva, vedy, výskumu a športu SR, zriaďovateľ alebo príslušný regionálny úrad vydať usmernenie k dezinfekcii priestorov v MŠ.

**Dezinfekcia**

Ničia sa ňou choroboplodné zárodky pôsobením chemických látok alebo fyzicky, prípadne kombináciou obidvoch spôsobov. Na účinnú ochrannú dezinfekciu je potrebné dodržať dvojetapový postup. Prvá etapa predstavuje dôkladnú mechanickú očistu. Druhá etapa ja samostatná ochranná dezinfekcia.. Pri výbere vhodného dezinfekčného prostriedku sa prihliada, aby látka pôsobila expozičnom čase a v nízkych aplikačných koncentráciách. Pri voľbe a manipulácii s dezinfekčnou látkou je nutné brať do úvahy toxicitu a používať osobné ochranné pomôcky a správne zlikvidovať zvyšky. Dezinfekcia sa vykonáva **vždy bez prítomnosti detí.**

**Deratizácia**

Vykonáva sa podľa potreby /dvakrát ročne/, jej cieľom je zabrániť výskytu a rozšíreniu hlodavcov v školskej budove. Pri ukladaní nástrah je potrebné, aby bol zamedzený prístup detí a zamestnancov materskej školy k použitej návnade. Deratizácia sa vykonáva dodávateľským spôsobom.

**Opatrenia na posilnenie odolnosti detí, podporu a rozvoj zdravia**

Podpora a rozvoj zdravia sa zabezpečuje dodržiavaním správneho režimu dňa, príjmom stravy v pravidelných intervaloch, pobytom detí vonku a dodržiavaním hygieny výchovnej a vzdelávacej práce. Z dôvodu zníženia prašnosti boli odstránené v materskej škole záclony a boli nahradené žalúziami. Koberce v spálňach sme nahradili ľahko stierateľnou plávajúcou podlahou.

Na zvýšenie pohybovej aktivity detí realizuje materská škola pohybovo ladený krúžok a zameriavame sa aj na otužovanie organizmu detí pravidelným saunovaním.

**Starostlivosť o vonkajšie priestory detského ihriska a pozemku materskej školy**

Pozemok materskej školy je oplotený, má rozlohu 4520 m. Na školskom dvore sú tri pieskoviská, murované, ktoré majú rozlohu 15 m, preliezačky rôzneho typu., tri hojdačky, dva kolotoče, dva altánky, spevnené asfaltové chodníky. Ostatná časť pozemku je zatrávnená. **Školník zodpovedá za pravidelné čistenie, prekopávanie, prehrabávanie a polievanie pieskoviska jedenkrát za dva týždne**. Školník má **vypracovaný plán údržby pieskovísk**, zapisuje doň spôsob prevedenej údržby, dátum a prevedenú činnosť potvrdzuje svojím podpisom. Plán visí na viditeľnom mieste, riaditeľka materskej školy kontroluje plnenie. Riaditeľka zodpovedá za výmenu piesku v pieskovisku podľa potreby. Pieskovisko je mimo pobytu detí zabezpečené tak, aby nedochádzalo k jeho znečisťovaniu najmä zvieratami.- je prekryté krycou plachtou. Hracie a športové plochy počas sezóny pravidelne čistí, polieva pitnou vodou prevádzkový zamestnanec- školník. Mesto Tlmače zabezpečuje pravidelné kosenie trávnatých plôch minimálne jedenkrát za mesiac. Počas prerušenia prevádzky, ale aj podľa potreby je v spolupráci s rodičmi zabezpečená údržba zariadení detského ihriska.

**Starostlivosť o hrové prvky detského ihriska**

V oplotenom areáli školského detského ihriska sa nachádzajú rôzne preliezačky, kolotoče a drevené preliezačkové zostavy. Vybavenie dvora postupne inovujeme a dopĺňame novými hrovými prvkami, ktoré zodpovedajú normám. Ich funkčnosť a kvalitu dávame posudzovať revíznemu technikovi, ktorý sa zameriava na revízie detských ihrísk. Revízie realizuje raz ročne. Údržbu vykonáva školník a materská škola prostredníctvom zákonných zástupcov detí. Detské atrakcie sa podľa potreby natierajú novým náterom

**Skladovanie a manipulácia s posteľnou bielizňou, frekvencia jej výmeny**

Spôsob nakladania s posteľnou bielizňou, pyžamkami detí a uterákmi je popísaný už v časti : Frekvencia upratovania. Týždenne sa zabezpečuje výmena uterákov a pyžamiek prostredníctvom rodičov, ktorí si to berú domov oprať a v pondelok nosia veci opraté späť. Za kontrolu zodpovedá riaditeľka materskej školy. Posteľná bielizeň sa mení raz za dva týždne. Tiež prostredníctvom rodičov. Zodpovedná je riaditeľka materskej školy.

**Zneškodňovanie tuhého odpadu**

Odpady z miestností vynášajú upratovačky do odpadových nádob, ktoré sú umiestnené na vonkajšom stanovišti v samostatnej časti pred areálom. Po vyprázdnení sa nádoby umývajú a následne dezinfikujú podľa uvedeného návodu. Vyprázdňovanie vonkajších odpadových nádob zabezpečujú technické služby mesta Tlmače. Za čistenie odpadových nádob v triedach zodpovedajú upratovačky, v kuchyni kuchárky.

**4. Pokyny pre zamestnancov materskej školy**

Za vytvorenie bezpečných a hygienických podmienok na výchovu a vzdelávanie, zdravý vývoj detí a za počet detí prijatých do materskej školy zodpovedá riaditeľka. Za bezpečnosť a ochranu zdravia dieťaťa v materskej škole, pri všetkých činnostiach a aktivitách mimo areálu materskej školy zodpovedajú pedagogickí zamestnanci v čase od prevzatia dieťaťa od jeho zákonného zástupcu až do odovzdania dieťaťa zákonnému zástupcovi alebo ním splnomocnenej osobe, ktorú splnomocnil písomne. Taktiež pedagogický zamestnanec zodpovedá za to, že nepustí dieťa domov samé.

Zákonný zástupca plne zodpovedá za bezpečný príchod a odchod dieťaťa z materskej školy. Osobne odovzdá dieťa pedagogickému zamestnancovi, od ktorého si dieťa aj preberie.

Učiteľky uplatňujú individuálny prístup k deťom podľa ich potrieb, možností, schopností a záujmov. Počas priamej práce s deťmi je zakázané učiteľku akýmkoľvek spôsobom vyrušovať. Nesmie odchádzať od detí a nechať ich bez dozoru.

V prípade neprítomnosti učiteľky, ktorá pracuje ráno, sa deti rovnomerne rozdelia do ostatných tried tak, že počet detí musí byť v súlade s právnymi normami. Ak je počet detí vyšší, riaditeľka zabezpečí zastupovanie. Do príchodu ďalšej učiteľky v tejto trieda pomáha zabezpečovať dozor aj prevádzkový zamestnanec. O všetkých zmenách počas pracovnej zmeny / zastupovanie, výmena zmeny, návšteva lekára / musí byť informovaná riaditeľka.

Rodič plne zodpovedá za bezpečný príchod dieťaťa do materskej školy. A taktiež aj odchod z nej. Dieťa preberie od rodičov učiteľka, ktorá zaň zodpovedá od prevzatia až do odovzdania rodičovi. Deti do 6,50 preberá od rodičov učiteľka, ktorá má otváraciu zmenu a je za ne plne zodpovedná. Potom si deti preberajú učiteľky jednotlivých tried, kde sa im venujú podľa svojich schopností a možností.. Do zbernej triedy sa deti vracajú o 16,00.

**5. Pokyny pre návštevníkov**

Do zariadenia môže vstúpiť iba rodič alebo zákonný zástupca dieťaťa, tomuto je dieťaťa aj odovzdané. Pohyb cudzích osôb v zariadení je vždy len so súhlasom riaditeľky a v sprievode zamestnancov zariadenia. Rodičia sú s opatreniami priebežne oboznamovaní na schôdzkach rodičov.

**6. Plán opatrení pre prípad mimoriadnych udalostí a havárií, vrátane telefónnych čísel tiesňových volaní a zoznamu najdôležitejších inštitúcií**

Revízie proti požiarnych zariadení, elektrozariadení, bleskozvodov zabezpečuje externá firma Livonec Nitra

Nácvik evakuácie detí a zamestnancov materskej školy pri vzniku mimoriadnej udalosti /požiar, podozrenie na umiestnenie výbušniny, únik toxických látok a pod./ sa vykonáva jedenkrát za školský rok.

Pre prípad požiaru sú odborne zaškolení členovia protipožiarnej hliadky. Na poskytnutie prvej pomoci sú vyškolené 2 učiteľky.

V prípade chemického, fyzikálneho, biologického a iného ohrozenia sa riaditeľ riadi pokynmi krízového riadenia obvodného úradu.

**7. Telefónne čísla tiesňových volaní**

V prípade vzniku mimoriadnej epidemiologickej situácie je za materskú školu poverená kontaktná osoba Mgr. Eva Liptáková, e-mail: [mslucik@mestotlmace.sk](mailto:mslucik@mestotlmace.sk#_blank). Prostredníctvom nej sa v spolupráci a na základe vydaných opatrení RÚVZ so sídlom v Leviciach zabezpečujú potrebné aktivity: informovanosť rodičov, spolupráca s lekármi primárnej zdravotníckej starostlivosti pre deti a dospelých, výkon ohniskovej dezinfekcie a iné.

**Telefónne čísla tiesňových volaní:**

Rýchla lekárska pomoc 112 / 155

Detská ambulancia Tlmače -MUDr. Nováková 6342193

-MUDr. Hajková 6342484

Obvodná lekárka pre dospelých 634 20 60

Požiarny útvar 638 22 22

Polícia 158 Mesto Tlmače 634 21 20

**8. Uplatňovanie zákona NR SR č. 377/2004 Z.z. o ochrane nefajčiarov a o zmene a doplnení niektorých zákonov v znení neskorších predpisov**

V materskej škole sa rešpektuje zákaz fajčenia. Na vstupe do budovy je umiestnené na viditeľnom mieste bezpečnostné a zdravotné označenie zákazu fajčenia s oznamom s informáciou, kde a na ktorých kontrolných orgánoch, ktoré sú povinné vykonávať kontrolu dodržiavania tohto zákona je možné podať oznámenie o porušovaní tohto zákona. Zamestnávateľ kontroluje zamestnancov.

**9. Záverečné ustanovenia**

1.Tento prevádzkový poriadok upravuje činnosť MŠ Tlmače, Námestie odborárov 9 a  nadobúda účinnosť dňom vydania posudku k prevádzkovému poriadku regionálnym úradom verejného zdravotníctva.

**2**. Do 30 dní od vydania posudku budú s prevádzkovým poriadkom MŠ Tlmače, Námestie odborárov 9 oboznámení všetci zamestnanci MŠ Tlmače, Námestie odborárov 9.

**3**. Každá zmena, ktorá sa udeje v prevádzke MŠ Tlmače, Námestie odborárov 9, a je v schválenom prevádzkovom poriadku upravená, bude dodatkom zaznamenaná a návrh na zmenu prevádzkového poriadku bude predložený regionálnemu úradu verejného zdravotníctva na schválenie.

V Tlmačoch : 6.7.2022 Mgr. Eva Liptáková

riaditeľka MŠ

Príloha 1

**Rozmery tried, prepočet detí na triedy podľa vyhlášky 527/2007**

|  |  |  |  |
| --- | --- | --- | --- |
| **TRIEDA** | **Plocha dennej miestnosti** | **Počet umývadiel** | **Počet WC mís** |
| **1.** | **60m2** | **4** | **4 +1 pisoár** |
| **2.** | **60m2** | **4** | **4 +1 pisoár** |
| **3.** | **60m2** | **4** | **5** |
| **4.** | **52m2** | **5** | **4** |
| **5.** | **52m2** | **4** | **5** |



